होली पर रहेगा सर्वार्थ सिद्धि योग, प्रदोष काल में होगा दहन
हिंदुओं को प्रमुख त्यौहार होली 12 व 13 मार्च को धूमधाम व श्रद्धा भाव के साथ मनाया जाएगा। इस वर्ष होली पर्व पर सर्वार्थ सिद्धि योग भी रहेगा। होलिका दहन गोधुली बेला में किया जाएगा। वहीं 5 मार्च से होलाष्टक भी शुरू हो रहा है इससे आने वाले दिनों में शुभ कार्यों पर रोक रहेगी।
पं. हरीश चतुर्वेदी के अनुसार होलिका दहन फाल्गुन शुक्ल पूर्णिमा 12 मार्च की शाम को प्रदोष काल में शाम को 6.31 बजे से किया जाएगा। इस बार होलिका में भद्रा बाधा नहीं बनेगी। 11 मार्च को रात 8.24 बजे भद्रा लगेगी यह 12 मार्च को ही सुबह 8.23 बजे समाप्त हो जाएगी। होलिका दहन वाले दिन सर्वार्थ सिद्ध योग का होना श्रेष्ठ और विशेष फलदायी रहेगा। वहीं 13 मार्च को धुलेंडी रहेगी।
होलाष्टक आज से, नहीं होंगे मांगलिक कार्य-फाल्गुन शुक्ल पक्ष अष्टमी 5 मार्च से होलाष्टक शुरू हो जाएगा। होलाष्टक दोपहर 2.34 पर शुरू होगा यह 12 मार्च को सुबह 9.40 पर खत्म हाेगा। इस दौरान आठ दिन तक कोई मांगलिक कार्य नहीं हो सकेगा। शास्त्रों के अनुसार इस दौरान किए गए मांगलिक कार्य शुभ नहीं रहते है। सभी नौ ग्रह अष्टमी से पूर्णिमा तक उग्र रहेंगे। इसी वजह से गृहप्रवेश, विवाह, जमीन खरीद आदि शुभ व मांगलिक कार्य नहीं हो सकेंगे। वहीं 14 मार्च से खरमास शुरू होगा। रंगपंचमी 17 मार्च की रहेगी।
फाग उत्सव कालिका माता मंदिर में आज
श्री कालिकामाता सेवा मंडल ट्रस्ट के तत्वावधान में 5 मार्च को श्री कालिकामाता मंदिर में फाग उत्सव का आयोजन शाम 4 से रात 8 बजे तक किया जाएगा। इसमें होली व धार्मिक गीतों पर फूलों से होली खेलकर फाग उत्सव मनाया जाएगा। मंडल ट्रस्ट अध्यक्ष राजाराम मोतियानी, गोपाल सिंह राठौर, राधावल्लभ पुरोहित, पुरुषोत्तम भट्ट आदि ने उत्सव में भाग लेने की अपील की।
अबीर-गुलाल से खेलेंगे होली
श्री मेवाड़ा भांबी सूत्रकार समाज तथा सामाजिक समरसता समिति के संयुक्त तत्वाधान में गौशाला रोड स्थित श्री रामदेवजी का मंदिर में फाग उत्सव 11 मार्च को दोपहर 3 से 6 बजे तक मनाया जाएगा। फाग उत्सव में 51 समाज के प्रमुखों का साफा बांधकर सम्मान किया जाएगा। अबीर-गुलाल व फूलों से होली खेली जाएगी। जानकारी समाज अध्यक्ष जगदीश हरारिया ने दी।
सेवा समिति हर होली पर देंगे 100 कंडे
श्री अमरनाथ बर्फानी सेवा समिति की बैठक निगम चौराहे पर हुई। इसमें इस वर्ष कंडे की होली जलाने का निर्णय लिया। वहीं सेवा समिति होलिका दहन के लिए प्रत्येक होली को 100 कंडे निशुल्क वितरण करेगी। अध्यक्ष बद्रीलाल राठौड़, राजेंद्र गुप्ता, अनिल जोशी, प्रदीप उपाध्याय, अश्विनी शर्मा आदि उपस्थित थे।
hin_Deva hin_Deva hin_Deva hin_Deva mai_Deva hin_Deva bho_Deva hin_Deva hin_Deva hin_Deva